Ses vas oor Ixopo-plaasmoordArgieffoto Ses persone is in hegtenis geneem in verband met die moord op Anton Phillip Verwey (67), ŉ boer van Ixopo in KwaZulu-Natal. “Polisiebeamptes van Ixopo is vanoggend omstreeks 04:00 na die toneel ontbied waar Verwey gewelddadig vermoor is,” het maj. Thulani Zwane, woordvoerder van die polisie, gesê. Volgens Zwane het Verwey twee oop maagwonde gehad toe polisiebeamptes by die toneel opgedaag het. “Speurders van Ixopo-polisie, beamptes van Kokstad se honde-eenheid en lede van Magma Security het ses verdagtes, tussen 14 en 24 jaar oud, in hegtenis geneem,” het hy bygevoeg. “Hulle het die slagoffers van die plaasaanval se twee fietse, plasmatelevisiestel, rekenaar, skootrekenaar, selfone en ander eiendom in hul besit gehad.” Die polisie ondersoek ŉ saak van moord en huisroof. “Die persone sal binnekort in die Ixopo-landdroshof verskyn,” het Zwane bygevoeg. Lt.genl. Mmamonnye Ngobeni, provinsiale kommissaris, het die Ixopo-polisie geloof vir hul vinnige reaksie en ondersoekwerk wat tot die inhegtenisnemings gelei het. “Ek veroordeel ten sterkste die aanval wat tot die sinlose moord van ŉ bejaarde, weerlose boer gelei het,” het sy gesê.